KLINIČKI BOLNIČKI CENTAR OSIJEK

UR.BROJ: R1-11838/19

U Osijeku, 8. kolovoza 2019.

Na temelju članka 16. Statuta Kliničkog bolničkog centra Osijek, članka 58. Zakona o ustanovama i Odluke Upravnog vijeća Kliničkog bolničkog centra Osijek Ur.broj: R1/7831-2019 od 17. svibnja 2019. godine te Odluke Vlade Republike Hrvatske o davanju prethodne suglasnosti Upravnom vijeću KBC-a Osijek za raspolaganje nekretninom u vlasništvu Kliničkog bolničkog centra Osijek, radi prodaje putem javnog natječaja Klasa: 022-03/19-04/294, Ur.broj: 50301-27/12-19-3 od 1. kolovoza 2019. godine, ravnatelj Kliničkog bolničkog centra Osijek raspisuje

**JAVNI POZIV ZA PODNOŠENJE PONUDA**

 **za kupnju nekretnine u vlasništvu Kliničkog bolničkog centra Osijek**

**(kč.br. 5225/3, u naravi put, površine 304 m², upisana u zk.ul.br. 31 k.o. Osijek)**

**PREDMET PRODAJE:**

Predmet prodaje je nekretnina u vlasništvu Kliničkog bolničkog centra Osijek kč.br. 5225/3, u naravi put, ukupne površine 304 m2, upisana u zk.ul.br. 31 k.o. Osijek.

Predmetna nekretnina predstavlja pristupni put koji je u funkciji pristupa zgradi Villa Batory, iako se nalazi u zoni građenja, zbog funkcije i oblika parcele na istoj nije moguća izgradnja te parcela ima isključivo infrastrukturnu funkciju, tj. pristupni put.

CIJENA NEKRETNINE: 84.000,00 kuna

JAMČEVINA: 2.000,00 kuna

ROK ZA PODNOŠENJE PONUDA: 20. kolovoza 2019. do 12,00 sati

**NAČIN I ROK ZA PODNOŠENJE PONUDE:**

Ponuda se s pripadajućom dokumentacijom predaje u zatvorenoj omotnici koja na vanjskoj strani mora sadržavati puni naziv i adresu podnositelja te se ista dostavlja osobno predajom na urudžbeni zapisnik ili poštom na adresu: Klinički bolnički centar Osijek, J. Huttlera 4, Osijek,s naznakom: „Ponuda za kupnju nekretnine - ne otvaraj“.

Kao dan predaje ponude smatra se dan zaprimanja ponude u KBC-u Osijek.

Krajnji rok za podnošenje ponuda je 20. kolovoza 2019. u 12,00 sati.

Javno otvaranje ponuda održat će se dana 20. kolovoza 2019. u 12,00 sati u Službi za poslove nabave KBC-a Osijek, J. Huttlera 4, Osijek, a pravo sudjelovanja imaju ponuditelji ili njihovi ovlašteni predstavnici.

Jamčevina se uplaćuje na žiro račun KBC-a Osijek, IBAN: HR1210010051863000160 kod Hrvatske narodne banke, Model i poziv na broj: HR64 9725 - 26400 - OIB uplatitelja, opis plaćanja: Jamčevina za javni natječaj za prodaju nekretnine.

Svim ponuditeljima koji su uplatili jamčevinu, a čija ponuda ne bude odabrana kao najpovoljnija, ista će biti vraćena u roku od 15 (petnaest) dana od donošenja Odluke o odabiru najpovoljnije ponude. Položena jamčevina ponuditelja čija je ponuda prihvaćena uračunava se u iznos kupoprodajne cijene. Ukoliko odabrani ponuditelj odustane od ponude, gubi pravo na povrat jamčevine.

Nepravodobne, nepotpune i neuredne ponude, kao i one podnesene na drugačiji način od onog određenog javnim natječajem, neće se razmatrati niti će se njihovi podnositelji smatrati sudionicima natječaja.

Ponuditelji mogu do isteka roka za podnošenje ponuda povući ponudu. Kako bi povukao ponudu, ponuditelj je dužan do isteka natječaja predati vlastoručno potpisanu te pečatom ovjerenu pismenu izjavu da povlači ponudu.

**PONUDA I PRILOZI:**

Ponudu mogu podnijeti sve fizičke osobe koje imaju državljanstvo Republike Hrvatske, državljanstvo država koje čine Europski gospodarski prostor te državljani onih država s kojima Republika Hrvatska ima Ugovor o reciprocitetu stjecanja nekretnina. Ponudu mogu podnijeti i sve pravne osobe koje imaju sjedište u Republici Hrvatskoj ili državi koja čini Europski gospodarski prostor.

U ponudi pored općih identifikacijskih podataka potrebno je navesti: OIB, kontakt podatke (adresa, broj telefona, fax, e-mail adresa) te naziv banke i broj računa ponuditelja za povrat jamčevine u slučaju neprihvaćanja ponude.

Ponuda mora biti potpisana vlastoručno ako je podnosi fizička osoba ili po ovlaštenoj osobi ako je podnosi pravna osoba.

U ponudi mora biti navedena kupoprodajna cijena u kunama (ponuda u drugoj valuti neće se razmatrati).

Ponuđena cijena ne može biti niža od objavljene početne cijene.

Uz ponudu se prilaže:

1. Fizičke osobe koje su državljani Republike Hrvatske prilažu presliku važeće osobne iskaznice, a strane fizičke osobe presliku putovnice.

Pravne osobe sa sjedištem u Republici Hrvatskoj prilažu izvadak iz sudskog registra, a strane pravne osobe prilažu izvadak iz domicilnog registra s ovjerenim prijevodom sudskog tumača na hrvatski jezik.

2. dokaz o izvršenoj uplati jamčevine;

3. izjavu ponuditelja ovjerenu kod javnog bilježnika, kojom se obvezuje da će u slučaju ako njegova ponuda bude prihvaćena, sklopiti ugovor o kupoprodaji na njegov trošak i uz uvjete iz ovog natječaja, te da njegova ponuda ostaje na snazi 30 (trideset) dana, računajući od dana otvaranja ponuda.

**IZBOR NAJPOVOLJNIJEG PONUDITELJA:**

Najpovoljnijom ponudom smatrat će se ona ponuda koja uz ispunjenje uvjeta iz natječaja sadrži najviši iznos kupoprodajne cijene.

Ako dva ponuditelja ponude istu cijenu, najpovoljnijom ponudom smatrat će se ona ponuda koja je zaprimljena ranije.

U slučaju odustajanja prvog najboljeg ponuditelja, najboljim ponuditeljem smatrat će se sljedeći ponuditelj koji je ispunio uvjete iz natječaja i ponudio najviši iznos kupoprodajne cijene.

**SKLAPANJE UGOVORA:**

Ugovor o kupoprodaji će kao bitne sadržavati, između ostalih, sljedeće odredbe:

* obvezu uplate kupoprodajne cijene u roku od 30 (trideset) dana od dana sklapanja ugovora o kupoprodaji,
* neispunjenje ugovorne obveze isplate kupoprodajne cijene u ugovorenom roku je razlog za raskid ugovora po samom zakonu,
* obvezu KBC-a Osijek na izdavanje tabularne isprave radi uknjižbe prava vlasništva kupca na nekretnini koja je predmet ugovora u roku od 8 (osam) dana od dana kada uplaćena kupoprodajna cijena bude vidljiva na računu državnog proračuna.

Porez na promet nekretnina, troškove ovjere ugovora, provedbe uknjižbe prava vlasništva na nekretnini u zemljišnoj knjizi te sve druge troškove u svezi prijenosa vlasništva snosi kupac.

Izabrani ponuditelj dužan je u roku od 8 (osam) dana od dostave kupoprodajnog ugovora isti potpisati i dostaviti KBC-u Osijek. U suprotnom KBC-a Osijek nije vezan odlukom o izboru najboljeg ponuditelja.

**OSTALO:**

O ishodu natječaja sudionici će biti obaviješteni u roku od 30 (trideset) dana od dana donošenja Odluke o odabiru.

KBC Osijek zadržava pravo ne odabrati niti jednu ponudu te poništiti natječaj u cijelosti ili djelomično u bilo koje vrijeme prije zaključenja ugovora o kupoprodaji bez obveze obrazlaganja navedenog. U tom slučaju izvršit će povrat uplaćene jamčevine ponuditelju bez prava na zateznu kamatu.

 **Ravnatelj Kliničkog bolničkog centra Osijek**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Doc.dr.sc. Željko Zubčić, dr.med.